**Nota informativă**

**la proiectul hotărârii de Guvern cu privire la reorganizarea Societății pe Acțiuni „Barza Albă” prin fuziune (absorbție) cu Societatea pe Acțiuni „Aroma”**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii de Guvern cu privire la reorganizarea Societății pe Acțiuni „Barza Albă” prin fuziune (absorbție) cu Societatea pe Acțiuni „Aroma” a fost elaborat de Agenția Proprietății Publice. |
| **2. Condițiile ce au impus elaborarea proiectului de act normativ și finalitățile urmărite**  |
| Proiectul hotărârii de Guvern cu privire la reorganizarea Societății pe Acțiuni „Barza Albă” prin fuziune (absorbție) cu Societatea pe Acțiuni „Aroma” a fost elaborat în temeiul art. 5 lit. c) din Legea nr. 136/2017 cu privire la Guvern, cu modificările ulterioare, art. 7 alin.(2), art. 3 alin. (1) lit. c) din Legea nr.121/2007 privind administrarea şi deetatizarea proprietății publice, cu modificările ulterioare, art. 92, art. 93-95 din Legea nr. 1134/1997 privind societățile pe acțiuni, cu modificările ulterioare, pct. 6 din Regulamentul cu privire la organizarea și funcționarea Agenției Proprietății Publice, aprobat prin Hotărârea Guvernului nr. 902/2017, cu modificările ulterioare, pct. 2 din Hotărârea Guvernului nr. 110/2011 cu privire la unele aspecte ce țin de repartizarea profitului net anual al societăților pe acțiuni cu cotă de participare a statului și al întreprinderilor de stat.Potrivit pct. 6 din Regulamentul de organizare și funcționarea al Agenției Proprietății Publice, aprobat prin Hotărârea Guvernului nr. 902/2017, Agenția are misiunea de a asigura realizarea politicii statului în domeniul administrării şi deetatizării proprietății publice, prin consolidarea, protecția și valorificarea proprietății publice, inclusiv exercitând, în numele Guvernului, funcțiile de fondator al întreprinderilor de stat şi de deținător de acțiuni (părți sociale) în societățile comerciale cu cota statului în capital social, în modul stabilit şi în limitele competențelor atribuite de cadrul normativ. Astfel, Agenția Proprietății Publice, în calitate de deținător a 100 % de acțiuni ale S.A. „Barza Albă” și S.A. „Aroma” în vederea eficientizării activității ambelor societăți și încetării procesului de insolvabilitate, anume a procedurii de restructurare la S.A. „Aroma”, a expediat Guvernului Republicii Moldova, prin demersul nr. 14-03-1445 din 07.03.2024, propunerea de reorganizarea prin fuziune cu S.A. „Barza Albă”. Prin urmare, Prim –ministru, prin indicația nr.20-06-3530 din 29 martie 2024 s-a expus cu aviz pozitiv asupra conceptului, aprobând de principiu propunerea înaintată de Agenție.În acest sens menționăm că, prin Legea nr. 238/2022, Societatea pe Acțiuni „Barza Albă”, aflată în întregime în proprietatea statului, a primit statutul de obiect al patrimoniului cultural național al Republicii Moldova. Compania a fost inclusă în lista bunurilor nepasibile privatizării, fiindu-i restituit dreptul exclusiv de utilizare a mărcii comerciale „Barza Albă”. Compania dispune de un potențial de producere performant având o istorie de circa 80 ani și un portofoliu reprezentativ de divinuri înnobilate la butoi de la 3 până la 50 ani. Compania posedă 2 linii tehnologice, care au capacitatea de îmbuteliere de cca 5 mii sticle pe oră, ceea ce constituie cca 40 mii sticle în schimb și cca 10 mln. sticle anual și colaborează cu cei mai buni distribuitori, iar piața de desfacere se extinde din Australia până în SUA, incluzând așa țări ca România, Israel, China, țările Baltice, Cehia, Germania și întreg teritoriul CSI, Kazahstan, Kârgâzstan. Conceptul de bază al companiei „Barza Albă” este de a deveni, prin performanțele sale și prin produse calitative un simbol al țării, al standardului de calitate și eficiență care va reprezenta domeniul vitivinicol al Republicii Moldova ca bun exemplu pe plan mondial. S.A. „Aroma” este specializată în producerea, îmbutelierea și comercializarea băuturilor alcoolice, cu preponderență a divinului. În întregime sortimentul producției cu marca „AROMA” include cca 30 de denumiri de produse alcoolice, majoritatea producției fiind destinată pentru export. Imaginea întreprinderii S.A. „Aroma” s-a format treptat și în prezent ea poate fi considerată puternic pozitivă și destul de onorabilă, aceasta fiind rezultatul modernizării întreprinderii și anume a procurării utilajului modern (linii de îmbuteliere, instalații de refrigerare, de distilare, etc.), fapt ce nu rămâne neobservat de către parteneri, experți și ca rezultat de către consumatorul final.În anul 2013, S.A. „Aroma” a constatat o situație dificilă în urma management-ului defectuos, dar și a reducerii vânzărilor astfel încât, producătorul de divin a acumulat datorii de 240 milioane de lei. La data de 19.12.2023 datoria conform tabelului rectificat a tuturor creanțelor creditorilor este de 35 105 911,13 lei, activele fiind de circa 100 mln lei.Ca urmare a analizei situației financiare a S.A. „Barza Albă” se constată că societatea are capacitatea de achitare a acestei datorii din surse proprii și surse împrumutate, care va avea ca efect restabilirea debitorului în drepturile sale.În contextul procedurii de reorganizare, S.A. „Barza Albă” își asumă responsabilitatea acoperii datoriilor S.A. „Aroma” rămase nestinse în cadrul procedurii de restructurare în derulare timp de 11 ani, în mare parte din contul unui credit bancar, inclusiv din mijloace financiare proprii.Având în vedere obiectivele care se urmăresc prin reorganizare, procedura respectivă va necesita costuri financiare suplimentare, inclusiv privind rata dobânzii pentru creditul bancar contractat pentru o perioadă de 10 ani; cheltuieli provenite din procesul de reorganizare; disponibilizarea angajaților; restabilirea infrastructurii; rebranding-ul produselor Chișinău, Moldova, Basarabia, Dacia; promovarea produselor; participarea la expoziții, etc., ceea ce presupune necesitatea de consolidare a resurselor financiare proprii și atrase a S.A. „Barza Albă”. În acest context, scutirea solicitată de S.A. „Barza Albă” de la plata dividendelor pentru o perioadă de 5 ani de gestiune (2023-2027), oferă beneficiu economic pe care S.A. „Barza Albă” nu l-ar fi putut obține în condiții normale și anume în absența intervenției statului. Această măsură de sprijin ar facilita și ar contribui la acoperirea parțială a cheltuielilor suportate de societate în cadrul reorganizării, în rezultatul acesteia, responsabilitatea primară a S.A. „Barza Albă” fiind asumarea obligației de stingere integrale a tuturor creanțelor creditorilor, validate în cadrul procedurii de restructurare a S.A. „Aroma”, valoarea cărora constituie conform tabelului rectificat al creanțelor creditorilor împotriva patrimoniului debitorului la data de 19.12.2023 cca 35 mln lei. Această sumă nu include cheltuielile procesului de reorganizare, evaluarea cărora va fi determinată la inițierea procedurii de stingere, însă, încadrează creanțele statului, care constituie cca 19 mln lei. Scutirea de la plata dividendelor, va permite întreprinderii crearea unor premise și posibilități de a reanima și dezvolta progresiv activitatea sa, inclusiv cu implementarea măsurilor de eficientizare a costurile pe care, în condiții normale de piață, nu ar fi putut să le realizeze cu surse proprii în termene ce ar permite desfășurarea activității cât și menținerea competitivității în ritmul dezvoltării tehnologiilor.De asemenea, se preconizează dezvoltarea și promovarea turismului vitivinicol al companiei prin crearea unui plan comprehensiv de marketing pentru atragerea vizitatorilor și organizarea de tururi ale cramelor, degustări de vin și evenimente culturale. Aceasta ar putea include parteneriate cu agenții de turism și lansarea de campanii de promovare atât în mediul online, cât și offline.Potrivit Raportului Comisiei de Cenzori privind controlul activității economico-financiare a S.A. ,,Barza Albă” pentru perioada 01.01.2023 -31.12.2023 La sfârșitul perioadei de gestiune, Societatea dispune de un capital propriu în sumă totală de 351,3 mln. lei, cu o depășire față de capitalul social cu 214,6 mln. lei. Activele nete la finele anului au înregistrat valoarea de 351.3 mln. lei, care în comparație cu anul 2022 s-a majorat cu 5,8 mln. lei.Raportorul a menționat următorii indicatori economico-financiari de bază obținuți în anul de gestiune 2023: * Volumul producției fabricate este de 61,9 mii dal, s-a diminuat cu 5% în comparație cu perioada analogică a anului 2022 (fiind la nivel de 65,1 mii dal);
* Veniturile din vânzări sunt la nivel de 57 421 mii lei, s-au majorat cu 7,0% în comparație cu perioada analogică a anului 2022 (fiind la nivel de 53 591 mii lei);
* Profitul net este de 8 766 mii lei, cu 8% mai mare decât în perioada precedentă;
* Rentabilitatea vânzărilor pentru anul 2023 constituie 15,3% ;
* Salariul mediu constituie 12 957 lei, comparativ cu 10 978 lei, creștere cu 18,0%.

Indicatorii economico-financiari obținuți în anul 2023 sunt în creștere față de perioada anului 2022, în special indicatorii principali: profitul net şi venitul din vânzări. Totodată, analiza SWOT a companiei denotă faptul că este necesară o perfecționare, care ar oferi flexibilitate în acomodarea tehnologică la tot ce este nou și performant, ceea ce neapărat va contribui la executarea de către întreprindere a indicatorilor planificați.Comasarea infrastructurii și utilizarea liniei de îmbuteliere mai moderne de la S.A. „Aroma” va permite sporirea capacităților de producere. Dublarea sortimentului pentru partenerii externi pentru contractele deja formate de S.A. „Aroma” și S.A. „Barza Albă”, va avea un efect pozitiv în vederea creșterii nivelului de vânzări și a imaginii Republicii Moldova.În acest context este de menționat că, prin demersul nr. 208 din 11 aprilie 2024, organul executiv al S.A. „Barza Albă” a acceptat propunerea reorganizării prin fuziune cu S.A. „Aroma” (în proces de insolvabilitate) din următoarele considerente:* Fuziunea va aduce o coordonare a mai multor acțiuni în vederea obținerii unui rezultat pozitiv asupra performanței întreprinderii;
* Consolidarea poziției pe piață și creșterea vânzărilor (atât pe piața internă, cât și pe cea externă) a S.A. „Barza Albă” și S.A. „Aroma”;
* Valorificarea eficientă a mărcilor din posesia S.A. „Aroma” precum: Chișinău, Moldova, Basarabia, etc., stocurilor de distilate și divin, ne vor permite extinderea și diversificarea piețelor de desfacere;
* Îmbunătățirea gradului de dotare tehnologică, ce va spori nivelul productivității, calității produselor realizate, precum și eficiența utilizării resurselor (diminuarea costurilor de producție).

Totodată, conducerea S.A. „Barza Albă” a evidențiat că procesul de fuziune a societății cu S.A. „Aroma”, aflată în procesul planului de restructurare, necesită mijloace financiare suplimentare atât din surse proprii, cât și din surse împrumutate. Astfel, în vederea amplificării capacităților de achitare de către S.A. „Barza Albă” a datoriilor S.A. „Aroma”, s-a intervenit cu solicitarea de acordare a unui suport privind acordarea posibilității de reinvestire a dividendelor în dezvoltarea întreprinderii cu acoperirea lor ulterioară. Succesul sau supraviețuirea economică a S.A. „Barza Albă” depinde pe termen lung de capacitatea acestea de a impune, pe piața de produse vitivinicole, prestațiile pe care le oferă în detrimentul celor pe care le propun ceilalți concurenți de pe piață. Fără intervenția statului, aceste deziderate nu pot fi realizate din sursele proprii ale S.A. „Barza Albă”, or pot fi realizate într-un termen îndelungat cu suportarea riscului de a nu face față progreselor tehnologice specifice ramurii și a concurenței altor companii.Reieșind din cele expuse menționăm că, de suma scutirii de plată a dividendelor, de cca 12,75 mln lei pentru perioada anilor de gestiune 2023-2027,, S.A. „Barza Albă” va beneficia pe parcursul a 5 ani consecutivi (2024-2028), însă, în rezultatul fuziunii, statul va beneficia de obținerea imediată a creanțelor validate față de S.A. „Aroma” (datorii din anul 2013) în sumă de cca 19 mln. lei, fapt ce va permite suplinirea bugetului de stat în termen restrâns, timp de 1-2 luni.Reieșind din cele expuse, Agenția Proprietății Publice consideră judicioasă acordarea scutirii de la plata dividendelor aferente anilor 2024-2028.Prin urmare, Agenția, în calitatea sa de acționar unic, va asigura adoptarea în cadrul adunărilor generale extraordinare a acționarilor S.A. „Barza Albă” deciziile corespunzătoare cu privire la utilizarea profitului net aferent scutirii în mărime de 100 % pentru investirea în vederea dezvoltării producției societății, cu majorarea capitalului social în mărimea scutirii acceptate.Majorarea capitalului social al societății va fi efectuată anual, în cuantumul mărimii dividendelor, care ar fi trebuit a fi transferate în bugetul de stat din profitul net obținut în anul de gestiune respectiv. |
| **3.Descrierea gradului de compatibilitate a prevederilor proiectului cu legislația Uniunii Europene** |
| Proiectul nu are ca scop armonizarea legislației naționale cu legislația Uniunii Europene. |
| **4.Principalele prevederi ale proiectului și evidențierea elementelor noi** |
| Proiectul hotărârii de Guvern cu privire la reorganizarea Societății pe Acțiuni „Barza Albă” prin fuziune (absorbție) cu Societatea pe Acțiuni „Aroma” dispune reorganizarea S S.A. „Barza Albă” (persoana juridică absorbantă) prin fuziune (absorbție) cu S.A. „Aroma” (persoana juridică absorbită), cu transferarea, după posibilitate, a personalului companiei la societatea absorbantă. Disponibilizarea personalului în legătură cu reorganizarea S.A. „Aroma”, în cazul imposibilității transferului acestuia, se va efectua în conformitate cu legislația muncii.Totodată, reorganizarea urmează a fi realizată de către Agenția Proprietății Publice, în calitate de acționar unic al S.A. „Barza Albă” și S.A. „Aroma”, prin asigurarea adoptării de către organele de conducere ale societăților comerciale cu capital de stat a hotărârilor aferente procedurii de reorganizare și majorare a capitalului social al persoanei juridice absorbite, conform legislației.Complementar, având în vedere prevederile art. 22 alin. (3) din Legea concurenței nr. 183/2012 potrivit cărora întreprinderea care preia controlul asupra uneia sau mai multor întreprinderi urmează să înainteze solicitarea către Consiliul Concurenței de autorizare a intenției de realizare a operațiunii de concentrare economică, Agenția Proprietății Publice, prin demersul nr. 14-05-2754 din 23.04.2024 a solicitat S.A. „Barza Albă”, să asigure depunerea notificării conform Formularului de notificare, parte componentă a Regulamentului privind concentrările economice, adoptat de Plenul Consiliului Concurenței nr. 17/2013. Astfel, prin demersul nr. 233 din 24.04.2024 societatea pe acțiuni a solicitat opinia autorității competente în vederea expunerii asupra procesului de reorganizare prin prisma legii sus menționate. Transmiterea patrimoniului persoanei juridice absorbite se va efectua conform cadrului normativ în vigoare. Drepturile și obligațiile persoanei juridice absorbite trec integral la persoana juridică absorbantă.Subsecvent, proiectul prevede scutirea S.A. „Barza Albă” de la plata dividendelor aferente anilor de gestiune 2023-2027. În acest sens, prin prisma prevederilor Legii nr. 139/2012 cu privire la ajutorul de stat, Agenția, în calitate de autoritate abilitată să inițieze proiecte de acte juridice ce implică acordarea unor ajutoare de stat, a asigurat notificarea Consiliului Concurenței în conformitate cu cerințele legislative prin demersul [nr.14-04-2842 din 25.04.2024](https://app-edocs.gov.md/document_comments.php?id=156169&coid=&flow=1).Se propune intrarea în vigoare la data publicării în Monitorul Oficial a prezentei hotărâri, întru evitarea riscului de aplicare a penalităților de neachitare a dividendelor aferente anului de gestiune 2023 și în vederea demarării imediate a procesului de reorganizare a entităților cu capital de stat și a aplicării scutirii de la plata dividendelor până la termenul limită de achitare a dividendelor în bugetul de stat, stabilit în art.47 alin. (11) din Legea nr. 1134/1997 privind societățile pe acțiuni și pct. 3 din Hotărârea Guvernului nr. 110/2011 cu privire la unele aspecte ce țin de repartizarea profitului net anual al societăților pe acțiuni cu cotă de participare a statului și al întreprinderilor de stat. |
| **5. Fundamentarea economico-financiară** |
| Realizarea proiectului dat nu implică cheltuieli financiare publice. |
| **6. Modul de încorporare a actului în cadrul normativ în vigoare** |
| Aprobarea proiectului de hotărâre a Guvernului nu impune modificarea altor acte normative. |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, anunțul de inițiere de elaborare a hotărârii de Guvern a fost publicat pe pagina oficială a Agenției Proprietății Publice la compartimentul „transparență decizională” [*https://app.gov.md/proces-decizional/elaborarea-proiectului-hotararii-de-guvern-cu-privire-la-reorganizarea-societatii-pe-actiuni-barza-alba-prin-fuziune-absorbtie/*](https://app.gov.md/proces-decizional/elaborarea-proiectului-hotararii-de-guvern-cu-privire-la-reorganizarea-societatii-pe-actiuni-barza-alba-prin-fuziune-absorbtie/) și pe platforma guvernamentală [*https://particip.gov.md/ro/document/stages/\*/12408*](https://particip.gov.md/ro/document/stages/%2A/12408) *.* |
| **8. Constatările expertizei anticorupție** |
| După efectuarea expertizei anticorupție se vor indica rezultatele acesteia, în special constatările privind identificarea normelor din proiect care ar favoriza corupția, precum și recomandările pentru excluderea sau diminuarea acestora. |
| **9. Constatările expertizei de compatibilitate** |
| Proiectul nu conține prevederi pentru care ar fi necesară expertiza de compatibilitate întrucât nu urmărește armonizarea legislației naționale șa legislația Uniunii Europene. |
| **10. Constatările expertizei juridice** |
| Proiectul va fi supus expertizei juridice de către Ministerul Justiției ale cărui propuneri/recomandări vor fi incluse la definitivarea acestuia. |
| **11. Constatările altor expertize** |
| Nu este necesară efectuarea altor expertize decât cea juridică și anticorupție. |

**Director general**  **Roman COJUHARI**